-
Melkizedɛk, matsɛ kɛ osɔfo nɛ e ngɛ slɔɔto (1-10)
-
Kristo osɔfo yemi ɔ nɔ kuɔ (11-28)
-
Kristo ma nyɛ ma he nɔ yi wami kɛ pi si (25)
-
Anɛ o maa suɔ nɛ o kane munyu nɛ ɔ ngɛ %% mi lo?
7 Ejakaa benɛ Abraham ya kpata matsɛmɛ ɔmɛ a hɛ mi nɛ e kpale kɛ ma a, Melkizedɛk nɛ ɔ, nɛ ji Salem matsɛ ɔ, Mawu Hiɔwe Lokoo No ɔ we osɔfo ɔ kɛ lɛ ba kpe nɛ e jɔɔ lɛ, 2 nɛ Abraham ha lɛ nɔ́ fɛɛ nɔ́ mi mi dlami nyɔngma mi kakaaka. Kekleekle ɔ, a tsɔɔ e biɛ ɔ sisi ke “Dami He Matsɛ,” kɛ jehanɛ se hu ɔ, Salem matsɛ, nɛ ji, “Tue Mi Jɔmi He Matsɛ.” 3 Akɛnɛ e be tsɛ, nɛ e be nyɛ, nɛ e be weku kpa, nɛ e be ligbihi a sisije aloo wami nyagbe hulɔ, se mohu a pee lɛ kaa Mawu Bi ɔ he je ɔ, e hiɔ si kaa osɔfo be fɛɛ be.* 4 Hyɛ bɔ nɛ nyumu nɛ ɔ he kle ha, nɔ nɛ Abraham nɛ e ji wekuyi* ɔ ha lɛ ta yibu ní kpakpa amɛ a mi mi dlami nyɔngma mi kakaaka a. 5 Ngɛ anɔkuale mi ɔ, ngɛ Mlaa a nya a, a wo Levi bi ɔmɛ nɛ a nine suɔ osɔfo yemi ní tsumi ɔ nɔ ɔ kita kaa a ngɔ mi dlami nyɔngma mi kakaaka ngɛ ni ɔmɛ nɛ ji a nyɛmimɛ ɔmɛ a dɛ, pohu Abraham bimɛ ji nimli nɛ ɔmɛ.* 6 Se nyumu nɛ ɔ nɛ e kɛ mɛ be weku kpa ko ɔ ngɔ mi dlami nyɔngma mi kakaaka ngɛ Abraham dɛ, nɛ e jɔɔ nɔ nɛ e ná si womi ɔ. 7 Jehanɛ ɔ, atsinyɛ jemi ko be he kaa nɔ nɛ e nɔ kuɔ ɔ jɔɔ nɔ nɛ e ba si ɔ. 8 Nɛ ngɛ sane kake ɔ mi ɔ, adesahi nɛ a ngɛ gboe ɔ lɛ a nine suɔ mi dlami nyɔngma mi kakaakahi a nɔ, se ngɛ sane kpa a mi ɔ, nɔ nɛ a ye e he odase ɔ nɛ e hiɔ si. 9 Nɛ a ma nyɛ ma de ke Levi po nɛ e nine suɔ mi dlami nyɔngma mi kakaakahi a nɔ ɔ wo mi dlami nyɔngma mi kakaakahi kɛ gu Abraham nɔ, 10 ejakaa e ngɛ e nɛnɛ ɔ se tso mi loloolo be mi nɛ e nɛnɛ ɔ kɛ Melkizedɛk ba kpe ɔ. 11 Ke niinɛ nɛ a nyɛɔ nɛ a náa mluku yemi kɛ guɔ Levi bi ɔmɛ a we osɔfo yemi ɔ nɔ ɔ (ejakaa e ji Mlaa a nɛ a kɛ ha ni ɔmɛ ɔ mi nɔ́ ko), lɛɛ mɛni he je mɔ nɛ e he pa ba hia kaa osɔfo kpa ko hu nɛ e te si nɛ a tsɔɔ kaa e ji osɔfo ngɛ Melkizedɛk blɔ ɔ nɔ, se pi ngɛ Aaron blɔ ɔ nɔ ɔ? 12 Ejakaa ke a ngɛ osɔfo yemi ɔ tsakee ɔ, lɛɛ e he ba hia nɛ a tsake Mlaa a hulɔ. 13 Ejakaa nyumu ɔ nɛ a de ní nɛ ɔmɛ ngɛ e he ɔ je wɛtso kpa mi, wɛtso nɛ nɔ ko ji mi kɛ sɔmɔ we hyɛ ngɛ afɔle sami la tɛ ɔ he. 14 Ejakaa e ngɛ heii kaa wa Nyɔmtsɛ ɔ je Yuda mi kɛ ba, se kɛ̃ ɔ, Mose de we nɔ́ ko nɛ tsɔɔ kaa osɔfohi maa je jamɛ a wɛtso ɔ mi kɛ ba. 15 Nɛ enɛ ɔ ba pee heii po pe kekle ɔ, benɛ osɔfo kpa ko te si nɛ e ngɛ kaa Melkizedɛk, 16 nɔ nɛ e ba pee jã, pi ngɛ mlaa nya nɔ́ ko nɛ daa si ngɛ he lo nya weku kpa ko nɔ ɔ nya, se mohu ngɛ wami ko nɛ a be nyɛe ma kpata hɛ mi ɔ he wami ɔ nya. 17 Ejakaa a de kɛ ye e he odase ke: “Osɔfo ji mo kɛ yaa neneene ngɛ Melkizedɛk blɔ ɔ nɔ.” 18 Lɛɛ enɛ ɔ he ɔ, a tsɛ̃ kita momo ɔ kɛ ya se, ejakaa e gbɔjɔ nɛ e hí kɛ ní tsumi. 19 Ejakaa Mlaa a ha we nɛ nɔ́ ko nɛ e ye mluku, se hɛ kɛ nɔ fɔmi nɛ hi pe kekle nɔ́ ɔ bami ɔ lɛɛ e pee jã, lɔ ɔ nɔ nɛ wa gu kɛ ngɛ hɛe kɛ ngɛ Mawu he sue ɔ nɛ. 20 Jehanɛ hu ɔ, kaa bɔ nɛ a pee we enɛ ɔ nɛ kita kami be mi ɔ, 21 (ejakaa niinɛ, nyumuhi ngɛ nɛ a ba pee osɔfohi nɛ kita kami be mi, se nɔ nɛ ɔ lɛɛ e ba pee osɔfo ngɛ kita nɛ a kã ngɛ e blɔ fa mi kɛ gu Nɔ nɛ e de ke: “Yehowa* kã kita nɛ e be e juɛmi tsakee,* ‘Osɔfo ji mo kɛ yaa neneene’” ɔ nɔ), 22 jã kɛ̃ nɛ Yesu hu ba pee somi ko nɛ hi pe kekle nɔ́ ɔ he nɔ mi mami nɔ́.* 23 Jehanɛ se hu ɔ, e sa nɛ nihi babauu nɛ a ba ye osɔfohi a se, ejakaa gbenɔ ha we nɛ a nyɛ nɛ a ye osɔfo daa, 24 se akɛnɛ e ngɛ wami mi kɛ yaa neneene he je ɔ, e we osɔfo yemi ɔ be se yeli. 25 Enɛ ɔ he ɔ, e ma nyɛ ma he nihi nɛ a guɔ e nɔ kɛ hɛɛ mɛ kɛ suɔ Mawu he ɔmɛ a yi wami kɛ pi si hulɔ, ejakaa e ngɛ wami mi be fɛɛ be konɛ e kpa pɛɛ kɛ ha mɛ. 26 Ejakaa e sa saminya kaa wa ná osɔfo nɔkɔtɔma pe kulaa ko kaa jã, nɔ nɛ e fĩɔ nɔ se, sane ko be e he, mu ko be e he, a je lɛ kɛ je yayami peeli a he, nɛ a wo e nɔ kɛ be hiɔwe he. 27 Lɛɛ lɛɛ e he hia we nɛ e sã afɔlehi daa ligbi, kekleekle ɔ, kɛ ha lɛ nitsɛ e he yayamihi, nɛ lɔ ɔ se ɔ, kɛ ha ni ɔmɛ a he yayamihi kaa bɔ nɛ jamɛ a osɔfo nɔkɔtɔma pe kulaa kpa amɛ peeɔ ɔ, ejakaa e pee enɛ ɔ si kake nyɔngloo benɛ e ngɔ e he kɛ ha a. 28 Ejakaa Mlaa a hlaa nyumuhi nɛ a ngɛ gbɔjɔmihi nɛ a woɔ mɛ osɔfo nɔkɔtɔma pe kulaa, se kita nɛ a kã ngɛ Mlaa a se ɔ hla Bi ko, nɔ nɛ a ha nɛ e ye mluku kɛ yaa neneene ɔ.